
Здравейте,  

В момента изграждам своя сайт за уеб услуги, като уеб дизайн, графичен дизай и изработка на сайтове. Имам ли възможност в първите месеци на моя проект да работя без фирма и когато видя, че наистина имам успех да създам своята фирма. Разбира се ще платя за приходите си. 


Благодаря предварително.


 

Уеб услуги без фирма?
=====================

 

Здравейте, г-н Халилов, 


съгласно Закона за данъците върху доходите на физическите лица “лица, упражняващи свободна професия” са: експерт-счетоводителите; консултантите; одиторите; адвокатите; нотариусите; частните съдебни изпълнители; съдебните заседатели; експертите към съда и прокуратурата; лицензираните оценители; представителите по индустриална собственост; медицинските специалисти; преводачите; архитектите; инженерите; техническите ръководители; дейците на културата, образованието, изкуството и науката; застрахователните агенти; други физически лица, за които са налице едновременно следните условия:  

а) осъществяват за своя сметка професионална дейност;  

б) не са регистрирани като еднолични търговци;  

в) са самоосигуряващи се лица по смисъла на Кодекса за социално осигуряване.


Предвид горното, можете да действате като самоосигуряващо се лице, упражняващо свободна професия, като е необходимо да подадете в НАП декларация за започване на дейност и декларация обр. 1 относно дължимите осигурителни вноски до 25-то число на месеца и да заплащате същите.  

Добре е да се консултирате с адвокат или счетоводител относно въпросните декларации и съставянето им, като се подава и декларация по чл. 55 ЗДДФЛ относно авансов данък. 


Поздрави,  

адв. Николина Митова  

тел. 0898 303092


